ET Euroopa Liidu Teataja C 117/9

Kokkuvõte komisjoni otsusest,

12. detsember 2016,

Euroopa Liidu toimimise lepingu artiklis 101 ja EMP lepingu artiklis 53 sätestatud menetluse kohta

(juhtum AT.39904 – Akud)

(teatavaks tehtud numbri C(2016) 8456 all)

(Ainult ingliskeelne tekst on autentne)

(2017/C 117/10)

Komisjon võttis 12. detsembril 2016 vastu otsuse Euroopa Liidu toimimise lepingu artikli 101 ja EMP lepingu artikli 53 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) 12. detsembril 2016 võttis komisjon vastu otsuse, milles käsitletakse aluslepingu artikli 101 ja EMP lepingu artikli 53 rikkumist liitiumioonakude valdkonnas. Otsuse adressaadid jagasid äritegevuse seisukohast tundlikku turuteavet ja/või kooskõlastasid liitiumioonakude hindu.

(2) Liitiumioonakusid on kolme liiki, mis erinevad oma kasutusvaldkonna poolest: silindrilised, prismalised ja polümeerliitiumioonakud. Näiteks suuremates seadmetes nagu sülearvutid ja videokaamerad kasutatakse tavaliselt silindrilisi liitiumioonakusid, väiksemates (näiteks nutitelefonid ja tahvelarvutid) aga prismalisi või polümeerliitiumioonakusid.

(3) Otsus on adresseeritud ettevõtjatele Samsung SDI, (2) Sony, (3) Panasonic (4) ja Sanyo (5) („pooled“).

2. JUHTUMI KIRJELDUS

2.1. Menetlus

(4) Pärast 2006. aasta leebema kohtlemise teatisel põhineva trahvidest vabastamise taotluse esitamist ettevõtja Samsung SDI poolt, saatis komisjon 1. juunil 2012 tööstusvaldkonnas tegevatele ettevõtjatele suunatud teabenõuded. 17. augustil 2012 taotles Sony trahvi vähendamist. Panasonic (koos ettevõtjaga Sanyo) taotles trahvi vähendamist 25. märtsil 2015.

(5) 4. märtsil 2015 algatas komisjon osaliste suhtes määruse (EÜ) nr 1/2003 artikli 11 lõike 6 kohased menetlused, et algatada nendega arutelud kokkuleppe sõlmimiseks. Koosolekud kokkuleppe sõlmimiseks toimusid 2015. aasta juulist 2016. aasta juulini. Seejärel esitasid osalised komisjonile ametliku taotluse sõlmida kokkulepe vastavalt määruse (EÜ) nr 773/2004 (6) artikli 10a lõikele 2.

(6) Komisjon võttis 28. septembril 2016 vastu vastuväited ning kõik osalised kinnitasid sõnaselgelt, et vastuväidete sisu vastas nende esitatud kokkuleppe sõlmimise taotlustele, ja lubasid jätkata kokkuleppemenetluses osalemist.

(7) Konkurentsi piiravat tegevust ja turgu valitsevat seisundit käsitlev nõuandekomitee esitas pooldava arvamuse 5. detsembril 2016. Komisjon tegi otsuse 12. detsembril 2016.

2.2. Kestus

(8) Järgmised ettevõtjad on rikkunud Euroopa Liidu toimimise lepingu artiklit 101 ja EMP lepingu artiklit 53, osaledes allpool nimetatud ajavahemikel konkurentsivastases tegevuses, mis mõjutas liitiumioonakude pakkumist. Ettevõtja Rikkumises osalemise ajavahemik Samsung SDI 1. aprill 2004 – 1. oktoober 2007 Sony 24. veebruar 2004 – 1. oktoober 2007 Panasonic 24. veebruar 2004 – 10. november 2007 Sanyo 24. veebruar 2004 – 10. november 2007

2.3. Rikkumise kokkuvõte

(9) Kartell seisnes mitmes pooltevahelises konkurentsivastases kontaktis liitiumioonakude teemal, mis hõlmasid aegajalisi hinnateemalisi kontakte ja/või äritegevuse seisukohast tundliku turuteabe regulaarset vahetamist. Lisaks arutasid pooled kavatsusi osaleda eelkõige konkreetsete klientide poolt korraldatud võistupakkumistel. Neil aruteludel avaldasid nad mõnikord nende poolt pakutud või pakutavad hinnad ning kooskõlastasid sobiva aja kokkulepitud hinnatõusude käivitamiseks.

(10) Kartell toimis peamiselt kahepoolsete kontaktide kaudu, ehkki mõnikord korraldati ka mitmepoolseid kohtumisi. Geograafiliselt toimusid kartellikõnelused peamiselt Aasias, ehkki mõnikord leidsid kontaktid aset ka Euroopas.

(11) Kartellikohtumised toimusid erineva intensiivsuse ja sagedusega. Kõige aktiivsemalt leidsid kontaktid aset koobalti 2004. ja 2007. aasta hinnatõusude ajal, mille tulemusel leppisid pooled kõnealusteks ajavahemikeks kokku liitiumioonakude ajutistes hinnatõusudes.

2.4. Parandusmeetmed

(12) Otsuses kohaldatakse trahve käsitlevaid 2006. aasta suuniseid (7).

2.4.1. Trahvi põhisumma

(13) Müügiväärtus arvutatakse välja EMP liitiumioonakude müügi põhjal rikkumise viimasel täisaastal (2006).

(14) Võttes arvesse rikkumise laadi ja selle geograafilist ulatust, määratakse trahvi muutuvsumma ja trahvi täiendava summa protsendiks 16 % rikkumisega seotud müügimahust.

(15) Põhisumma korrutatakse olenevalt ettevõtjast ettevõtja rikkumises osalemise täis- või osa-aastate arvuga. Rikkumise kestuse suurendamisel kasutatakse arvutamise aluseks täisaastaid, -kuid ja -päevi.

2.4.2. Põhisumma kohandamine

(16) Komisjon ei võtnud käesoleva juhtumi puhul arvesse ühtegi raskendavat ega kergendavat asjaolu. Ettevõtjate Sony ja Panasonic puhul kohaldati hoiatuse kordajat 1,2, sest tegemist oli erakordselt suure käibega nende ettevõtjate müügi väärtust arvestades.

2.4.3. Käibest 10 % moodustava piirangu kohaldamine

(17) Lõplikud trahvimäärad on alla 10 % otsuse poolte ülemaailmsest käibest.

2.4.4. 2006. aasta leebema kohtlemise teatise kohaldamine

(18) Samsung SDI oli esimene, kes esitas teavet ja tõendeid, mis vastasid 2006. aasta leebema kohtlemise teatise punkti 8 alapunktile a). Temale määratavat trahvi vähendatakse seega 100 %.

(19) Lisaks vähendatakse Sony trahvi 50 % ja Panasonic/Sanyo trahvi 20 %.

2.4.5. Kokkuleppemenetluse teatise kohaldamine

(20) Ettevõtjatele Sony, Panasonic ja Sanyo määratud trahve vähendati kokkuleppemenetlust käsitleva teatise kohaldamise tulemusena 10 % võrra. See trahvivähendus lisati nende leebemast kohtlemisest tulenevale kompensatsioonile.

3. OTSUSEGA MÄÄRATUD TRAHVID

(21) Määruse (EÜ) nr 1/2003 artikli 23 lõike 2 kohaselt määrati järgmised trahvid: a) Samsung SDI Co., Ltd: 0 eurot; b) Sony Corporation, Sony Energy Devices Corporation, Sony Electronics Inc. ja Sony Taiwan Limited solidaarselt: 29 802 000 eurot; c) Panasonic Corporation ja Panasonic Automotive & Industrial Systems Europe GmbH solidaarselt: 38 890 000 eurot; d) Sanyo Electric Co., Ltd., Panasonic Industrial Devices Sales Taiwan Co., Ltd. ja Panasonic Automotive & Industrial Systems Europe GmbH solidaarselt: 97 149 000 eurot.

(1) EÜT L 1, 4.1.2003, lk 1.

(2) Asjaomane juriidiline isik on Samsung SDI Co., Ltd.

(3) Asjaomased juriidilised isikud on Sony Corporation, Sony Energy Devices Corporation, Sony Electronics Inc. ja Sony Taiwan Limited.

(4) Asjaomased juriidilised isikud on Panasonic Corporation ja Panasonic Automotive & Industrial Systems Europe GmbH (end Panasonic Industrial Device Sales Europe GmbH).

(5) Asjaomased juriidilised isikud on Sanyo Electric Co., Ltd., Panasonic Industrial Devices Sales Taiwan Co., Ltd. (end Sanyo Energy Taiwan Co., Ltd.) ja Panasonic Automotive & Industrial Systems Europe GmbH (end Sanyo Component Europe GmbH). Alates 2009. aasta teisest poolest kuulub Sanyo gruppi Panasonic.

(6) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(7) ELT C 210, 1.9.2006, lk 2.